Návrh

Nariadenie 

vlády Slovenskej republiky

z …….. 2005,

ktorým sa mení a dopĺňa nariadenie vlády Slovenskej republiky č. 42/2004 Z. z. o Obchodnom vestníku v znení nariadenia vlády Slovenskej republiky č. 76/2005 Z. z.

Vláda Slovenskej republiky podľa § 770 zákona č. 513/1991 Zb. Obchodný zákonník v znení neskorších predpisov a podľa § 14 ods. 2 zákona č. 530/2003 Z. z. o obchodnom registri a o zmene a doplnení niektorých zákonov nariaďuje:

Čl. I

Nariadenie vlády Slovenskej republiky č. 42/2004 Z. z. o Obchodnom vestníku v znení nariadenia vlády Slovenskej republiky č. 76/2005 Z. z sa mení a dopĺňa takto: 

1.	§ 3 znie: 

„(1) Obchodný vestník sa vydáva spravidla každý pracovný deň vo vydaniach číslovaných v bežnom (kalendárnom) roku postupne. V záhlaví vydania, ako aj v záhlaví jeho jednotlivých častí, sa uvádza číslo ročníka, poradové číslo vydania a deň jeho vydania. Číslovanie vydaní Obchodného vestníka sa uzatvára posledným vydaním vydaným v bežnom (kalendárnom) roku.

	(2) Vydavateľ môže rozdeliť vydania Obchodného vestníka na časti, v ktorých sa zverejňujú údaje jednotlivého druhu číslované poradovým číslom v bežnom (kalendárnom) roku postupne. Číslovanie údajov zverejňovaných v jednotlivých častiach sa uzatvára posledným vydaním vydaným v bežnom (kalendárnom) roku. Každá časť je oddeliteľná a stránkuje sa osobitne.“

2.	§ 4 sa dopĺňa odsekom 5, ktorý znie: 

„(5) Podkladom na zverejnenie písomnosti súdu, správcu alebo súdneho exekútora podľa osobitného zákona1a) je písomnosť zaslaná vydavateľovi na ním určenú elektronickú adresu v ním určenej elektronickej podobe. Podrobnosti o tom vydávateľ zverejní na svojej internetovej stránke.“.

	Poznámka pod čiarou k odkazu 1a) znie : „1a) zákon č. 7/2005 Z. z. o konkurze a reštrukturalizácii a o zmene a doplnení niektorých zákonov v znení neskorších predpisov, zákon č. 8/2005 Z. z. o správcoch a o zmene a doplnení niektorých zákonov a zákon Národnej rady Slovenskej republiky č. 233/1995 Z. z. o súdnych exekútoroch a exekučnej činnosti (Exekučný poriadok) a o zmene a doplnení ďalších zákonov v znení neskorších predpisov.“. 

3.	V § 6 ods. 2 sa v prvej vete za slová „v Obchodnom vestníku je“ vkladajú slová „zaplatenie a“.

4.	V § 6 ods. 4 sa slová „a zaplatenia úhrady za ich zverejnenie alebo uverejnenie v Obchodnom vestníku“ nahrádzajú slovami „a splnenia podmienky podľa odseku 2“.

5.	V § 6 ods. 5 sa slová „a zaplatenia úhrady za ich zverejnenie alebo uverejnenie v Obchodnom vestníku“ nahrádzajú slovami „a splnenia podmienky podľa odseku 2“.

6.	V § 6 ods. 6 sa slová „uvedený v prílohe č. 2“ nahrádzajú slovami „100 Sk.“.

7.	V prílohe č. 1 v bode č. 16 sa slová: „ním prijatého podielu zaplatenej dane z príjmov fyzických osôb a právnických osôb za rok ....“ nahrádzajú slovami „podielu zaplatenej dane z príjmov fyzických osôb a právnických osôb za rok ..... ním prijatého v roku .....“.

8.	V prílohe č. 1 v bode č. 16 sa slová „§ 50 ods. 14“ nahrádzajú slovami „§ 50 ods. 13“.

9.	V prílohe č. 2 v stĺpci „Údaj na zverejnenie“ v položke „Údaje zverejňované správcom alebo súdnym exekútorom podľa osobitných predpisov“ sa odkaz 9) nahrádza odkazom 1a). 

Poznámka pod čiarou k odkazu 9 sa vypúšťa.

Čl. II

Toto nariadenie vlády nadobúda účinnosť 1. januára 2006.